Simona Halep, apărată de avocatul Howard Jacobs. Adevărul despre decizia TAS
Simona Halep, apărată de avocatul Howard Jacobs. Avocatul american se luptă cu înverșunare pentru apărarea lui Simona Halep! Într-un răspuns transmis pe Twitter, juristul demontează argumentele aduse de redactorul-șef de la The Times.
Chiar și după ce Tribunalul de Arbitraj Sportiv de la Lausanne a confirmat victoria Simonei Halep în apel, avocatul american sare ferm în apărarea ei, susținându-i drepturile cu toată încrederea și hotărârea.
Cu o vastă experiență în domeniul juridic, având peste 200 de sportivi reprezentați în cazuri disciplinare, inclusiv cele legate de antidoping, Howard Jacobs nu ezită să contracareze argumentele aduse de David Walsh, redactor-șef la The Times, care a criticat cu asprime decizia TAS.
Pe data de 24 martie 2024, David Walsh, redactorul-șef al prestigioasei publicații The Times, cunoscut pentru investigațiile sale în domeniul dopajului în sport, a publicat un articol detaliat pe platforma online thetimes.co.uk. În acest material, el și-a exprimat opinia critică cu privire la modul în care Tribunalul de Arbitraj Sportiv a gestionat cazul Simonei Halep.
Succint, David Walsh a indicat că Tribunalul de Arbitraj Sportiv ar putea să fi trecut cu vederea aspecte esențiale în procesul de dopaj al sportivei din România.
În mod direct, jurnalistul de renume David Walsh a indicat că Simona Halep ar fi consumat Roxadustat, o substanță interzisă conform regulamentului WADA, conștientă de acest lucru. Nu numai că ar fi folosit-o în cantități semnificative, ci chiar și peste dozele recomandate de medici în tratamentul unor afecțiuni specifice!
În sprijinul argumentației sale, Walsh a afirmat că deține informații care sugerează că concentrația de Roxadustat găsită în testul Simonei Halep este atât de ridicată încât este puțin probabil ca substanța să fi ajuns în organismul ei prin intermediul unei contaminări.
Howard Jacobs vs David Walsh despre decizia TAS
Reacția fermă a avocatului american Howard Jacobs, care a condus echipa de apărare a Simonei Halep la TAS, nu a întârziat să apară în urma scepticismului manifestat de David Walsh față de decizia TAS și eficacitatea măsurilor antidoping din sport.
Howard Jacobs l-a criticat vehement pe David Walsh, acuzându-l că se grăbește să facă presupuneri, chiar înainte de a citi în întregime decizia finală pe care Tribunalul de Arbitraj Sportiv se pregătește să o publice în dosarul Simonei Halep.
"Atunci când David Walsh și The Times susțin, fără măcar să fi citit decizia TAS, că "TAS trebuie să fi ignorat farmacocinetica (n.r. – o ramură a farmacologiei care are ca scop determinarea tuturor proceselor pe care le suferă o substanță chimică administrată într-un organism viu, mai exact procesele de absorbție) sau, și mai rău, să nu fi înțeles despre ce e vorba" în cazul Simonei Halep, ei omit în mod conștient că Tribunalul de Arbitraj Sportiv reprezintă cea mai înaltă instanță de judecată, care e condusă de un fost judecător cu doctorat în biologia celulară.
Argumentele ITIA privind cazul Roxadustat și dosarul ABP (n.r. – pașaportul biologic al sportivului) au fost ambele respinse în unanimitate, iar motivele urmează să fie comunicate de TAS (n.r. – în decizia integrală).
A critica o decizie pe care nu ai citit-o reprezintă un gest făcut fără sens", a transmis Howard Jacobs, prin intermediul Twitter.
Myles David, gazda podcastului "Tuned Into Tennis" a reacționat și el
Jurnalistul David Walsh a stârnit un val de reacții pe internet. Articolul său, publicat în The Times, a declanșat și un răspuns din partea lui Myles David, un comentator britanic cunoscut, care coordonează podcastul specializat pe tenis "Tuned Into Tennis".
Acesta a sintetizat ideile exprimate de David Walsh și le-a împărtășit pe Twitter pentru a fi înțelese de toată lumea.
"Practic, Halep s-a dopat şi s-a dopat masiv. Întreg sistemul din tenis a avut nevoie de prea mult timp pentru a lua o decizie.
Şi pentru că este plăcută, ei i-au oferit un wildcard la următorul turneu Masters? (n.r. – trimitere la Miami Open) Am înţeles", potrivit mesajului transmis de Myles David, pe Twitter.